ໃນຕອນເຊົ້າວັນທີ 11 ພຶດສະພາ 2015 ທີ່ ຫ້ອງປະຊຸມຊັ້ນ 3 ອາຄານສະຖາບັນພັດທະນາການບໍລິຫານການສຶກສາ ໄດ້ມີພິທີເປິດການຝຶກອົບຮົມການບໍລິຫານໃຫ້ແກ່ຜູ້ບໍລິຫານອາວຸໂສຂອງທຸກໆຂະແໜງການຂອງ ສ ປ ປ ລາວ ຕາມໂຄງການຮ່ວມມືລະຫວ່າງກະຊວງສຶກສາທິການ ແລະ ກິລາ ກັບສະຖາບັນແຫ່ງອາຊີເພື່ອການບໍລິຫານການສຶກສາ
(Asian Institute of Management ຫລື AIM) , ໂດຍການເປັນປະທານຂອງທ່ານ ຄູນມີ ພົມມະນິມິດ ຜູ້ອຳນວຍການສະຖາບັນພັດທະນາການບໍລິຫານການສຶກສາ, ມີນັກສຳມະນາກອນທີ່ເຂົ້າຮ່ວມທັງໝົດ 29 ຄົນ, ຍິງ 09 ຄົນ. ໃນນັ້ນມາຈາກຕ່າງແຂວງ 18 ຄົນ, ຍິງ 04 ຄົນ ແລະ ກະຊວງຕ່າງໆ 11 ຄົນ, ຍິງ 5. ການຝຶກອົບຮົມຄັ້ງນີ້ແມ່ນຈະໄດ້ດຳເນີນໄປເປັນເວລາ 3 ອາທິດເຕັມ ແຕ່ວັນທີ 11 – 29 ພຶດສະພາ 2015 ຈຶ່ງຈະຈົບຫຼັກສູດ ແລະ ຈະໄດ້ຮຽນໃນ 3 ຫົວຂໍ້ຫຼັກຄື:
- ຜູ້ບໍລິຫານຄືຜູ້ວິເຄາະ-ວິໄຈ ແລະ ຜູ້ແກ້ໄຂບັນຫາ
- ຜູ້ບໍລິຫານຄືຜູ້ກຳນົດຍຸດທະສາດ
- ຜູ້ບໍລິຫານຄືຜູ້ນຳພາຈັດຕັ້ງປະຕິບັດ
ການຈັດການຝຶກອົບຮົມໃນຄັ້ງນີ້ເປັນຄວາມຮັບຜິດຊອບຮ່ວມກັນລະຫວ່າງສະຖາບັນພັດທະນາການບໍລິຫານການສຶກສາ(ສພບ)ກະຊວງສຶກສາທິການແລະ ກິລາ ກັບມະຫາວິທະຍາໄລແຫ່ງຊາດ, ໂຄງການຝຶກອົບຮົມຜູ້ບໍລິຫານອາວຸໂສນີ້ແມ່ນປະຕິບັດຕາມບົດບັນທຶກຄວາມເຂົ້າໃຈທີ່ໄດ້ເຊັນກັນລະຫວ່າງກະຊວງສຶກສາທິການ ແລະ ກິລາ ກັບສະຖາບັນແຫ່ງອາຊີເພື່ອການບໍລິຫານ ເມື່ອວັນທີ 17 ເມສາ 2013 ທີ່ກຸງມະນີລາ ປະເທດຟິລິບປິນ ໂດຍໄດ້ຮັບຄໍາເຫັນດີຂອງກະຊວງການຕ່າງປະເທດແຫ່ງ ສປປ ລາວ, ຈຸດປະສົງຂອງໂຄງການນີ້ ແມ່ນເສີມສ້າງຄວາມສາມາດໃນການບໍລິຫານ ແລະ ຄວາມສາມາດໃນການສື່ສານດ້ານພາສາອັງກິດ ໃຫ້ແກ່ຜູ້ບໍລິຫານອາວຸໂສທີ່ສັງກັດຂະແໜງການຕ່າງໆຂອງ ສປປ ລາວ ເພື່ອກະກຽມເຂົ້າປະຊາຄົມອາຊຽນ, ໂຄງການດັ່ງກ່າວໄດ້ດໍາເນີນມາເປັນປີສຸດທ້າຍ, ເຊິ່ງການຝຶກອົບຮົມໃນຄັ້ງແມ່ນໄດ້ຈັດຂື້ນເປັນຄັ້ງທີ່ 3 ສະນັ້ນ, ພາຍຫຼັງຮຽນຈົບການຝຶກອົບຮົມຄັ້ງນີ້ແລ້ວ ຖ້າຫາກນັກສຳມະນາກອນຜູ້ໃດຮຽນເກັ່ງ, ມີລະດັບພາສາອັງກິດດີ ແລະ ມີເງື່ອນໄຂຖືກຕ້ອງຕາມສະຖາບັນ AIM ວາງອອກ ສະຖາບັນທີ່ກ່ຽວຂ້ອງຈະພະຍາຍາມຊອກຫາທຶນການສຶກສາເພື່ອໃຫ້ໄປຮຽນຕໍ່ລະດັບສູງຕາມຫຼັກສູດມືອາຊີບທີ່ສະຖາບັນ AIM ປະເທດຟິລິບປິນອີກດ້ວຍ.
ຂ່າວໂດຍ: ປະກອນເພັດ ພັນດານຸວົງ
ພາບໂດຍ: ພອນປະດິດ ມິດທະສັກ